Chang’e 1

**Chang’e&nbsp;1** (CH-1, ) on Kiinan ensimmäinen kuuluotain. Chang’e&nbsp;1 laukaistiin Xichangin avaruuskeskuksesta 24.&nbsp;lokakuuta 2007 kello 10.05 (UTC). Kantorakettina toimi Pitkä marssi 3A. Luotain asettui onnistuneesti Kuuta kiertävälle radalle 5.&nbsp;marraskuuta 2007 klo 3.37 (UTC). Missio päättyi suunnitelman mukaan 1.&nbsp;maaliskuuta 2009, jolloin avaruusluotain lennettiin Kuun pintaa päin (1,50 astetta eteläistä leveyttä ja 52,36 astetta itäistä pituutta).

## Kiinan kuuohjelma

Kiinan kansantasavalta on aloittanut kymmenvuotisen Kuu-ohjelman (中国探月), joka huipentui miehittämättömään näytteidenhakuun Kuusta vuonna 2017. Ohjelmaa johtaa Luan Enjie. Kiinan avaruushallinnon johtaja Sun Laiyan on todennut Kuu-ohjelman olevan oleellinen osa Kiinan avaruussuunnitelmaa.

Ohjelman toteutus alkoi vuoden 2007 jälkipuolella, jolloin Kiina laukaisi ensimmäisen kuuluotaimensa. Ohjelman toinen alus on kuuajoneuvo, joka lähetetään matkaan vuonna 2012. Toinen pehmeästi laskeutuva alus laukaistaan vuonna 2017. Se hakee materiaalinäytteitä Maahan.

Euroopassa ja Yhdysvalloissa on esitetty arvioita, että Kiina aikoisi tehdä miehitettyjä lentoja Kuuhun ja perustaa sinne kuuaseman. Nämä väitteet ovat kuitenkin paljolti länsimaiden tarpeisiin eli mielikuvan luomiseen ESAssa ja NASAssa, että kyseessä on uusi avaruuskilpa. Tämän mielikuvan toivotaan aikaansaavan ESAn ja NASAn tutkimusohjelmien rahoituksen kasvun vaatiman merkittävän poliittisen tuen syntymisen.

## Kiinan ensimmäinen kuuluotain

Luotaimen nimi on Chang’e&nbsp;1 (CH-1), joka tulee kiinalaisen mytologian kuun jumalattaresta Chang’esta (嫦娥). Aluksen pääsuunnittelija on Ye Peijian. Alus painaa runsaat 2&nbsp;000&nbsp;kg, ja se asettui Kuuta 300 kilometrin korkeudella kiertävälle radalle 5.&nbsp;marraskuuta 2007.

Kiinan avaruushallinto myi kuuluotaimen laukaisuun 2000 lippua. Yhden lipun hinta oli 800 renminbiä (80 euroa). Alkuperäisen suunnitelman mukaan lippuja olisi myyty vain Kiinan kansantasavallan kansalaisille, mutta lopulta myös turistit saivat ostaa pääsylippuja.

## Tutkimus

Chang’e&nbsp;1 tutkii Kuuta ja sen lähiavaruutta useilla laitteilla. Sen tehtäviä ovat muun muassa Kuun pinnan kolmiulotteisen kartan muodostaminen ja Kuun pinnan geologian kartoittaminen. Lisäksi luotain tutkii Helium-3:n esiintymistä Kuussa. Hiukkasilmaisimillaan Chang’e&nbsp;1 tutkii aurinkotuulen koostumusta ja muutoksia alueella, joka sijaitsee 40&nbsp;000&ndash;400&nbsp;000 kilometrin etäisyydellä Maasta.

Chang’e&nbsp;1:n laitteisto kattaa seuraavat tutkimuslaitteet:
* stereo-CCD-kamera ja spektrometri 0,48&ndash;0,96&nbsp;µm:n aallonpituusalueelle
* laserkorkeusmittari
* kuvantava spektrometri
* röntgen- ja gammaspektrometri
* mikroaaltoradiometri
* havaintolaite suurienergiaisten hiukkasten havaitsemiseen ja kaksi aurinkotuulimittaria.

## Jatkomissiot

Kiinan seuraava kuuluotain Chang’e&nbsp;2 laukaistiin kohti Kuuta 1.&nbsp;lokakuuta 2010. Se on Kuuta kiertävä luotain, mutta testaa myös pehmeän laskeutumisen tekniikoita. Vuonna 2013 Kiina laukaisi Chang’e&nbsp;3 -aluksen, joka koostui laskeutujasta ja mukana olevasta ajokista. Vuonna 2017 Kuusta aiotaan hakea näytteitä.

Myöhempiä missioita varten Kiina kehittää Pitkä marssi 5 -kantoraketin.

## Katso myös
* Chang’e 2
* Chang’e 3
* Chang’e 4
* Chang’e 5

## Lähteet

## Aiheesta muualla
* CLEP Official site 
* Chang'e 1 Mission Profile  by NASA's Solar System Exploration
* Encyclopedia Astronautica
* The Scientific Objectives of Chinese Lunar Exploration Project by Ouyang Ziyuan 
* '''Xinhua:''' „First unmanned lunar mission set for 2007“ (16. August 2005)
* Euroopan avaruusjärjestön kuvaus lennosta